CELEX: 52013PC0131
Language: lv
Date: 2013-03-12
Title: Priekšlikums PADOMES LĒMUMS par priekšlikuma iesniegšanu Eiropas Savienības vārdā attiecībā uz papildu ķīmisko vielu iekļaušanu Stokholmas Konvencijas par noturīgajiem organiskajiem piesārņotājiem A pielikumā

|
			
		
		
		52013PC0131
		
			Priekšlikums PADOMES LĒMUMS par priekšlikuma iesniegšanu Eiropas Savienības vārdā attiecībā uz papildu ķīmisko vielu iekļaušanu Stokholmas Konvencijas par noturīgajiem organiskajiem piesārņotājiem A pielikumā /* COM/2013/0131 final - 2013/0073 (NLE) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Stokholmas Konvencija par noturīgajiem
organiskajiem piesārņotājiem (turpmāk “Konvencija”), kas
apstiprināta ar Padomes Lēmumu 2006/507/EK[1], stājās
spēkā 2004. gada 17. maijā. Šīs Konvencijas
mērķis ir aizsargāt sabiedrības veselību un vidi pret
noturīgiem organiskajiem piesārņotājiem. Konvencija
nodrošina uz piesardzības principu balstītu sistēmu, lai
izbeigtu ražot, izmantot, importēt un eksportēt pašlaik divdesmit
divus bīstamākos noturīgos organiskos piesārņotājus,
lai varētu nekaitīgā veidā ar tiem rīkoties un tos
iznīcināt, kā arī likvidēt vai samazināt dažu
noturīgu organisko piesārņotāju netīšu izplūdi.
Ar Regulu (EK) Nr. 850/2004 par
noturīgiem organiskajiem piesārņotājiem[2] Savienības tiesību
aktos tiek iekļautas saistības, kas noteiktas Konvencijā un 1979. gada
Konvencijas par gaisa pārrobežu piesārņojumu lielos
attālumos ar noturīgiem organiskajiem piesārņotājiem
Protokolā, kas apstiprināts ar Padomes Lēmumu 259/2004/EK[3].
Konvencijas 8. panta 1. punkts
nosaka, ka ikviena Konvencijas Puse var iesniegt Sekretariātā
priekšlikumu iekļaut kādu ķīmisko vielu Konvencijas A, B
vai C pielikumā, ko pēc tam pārskata Noturīgo
organisko piesārņotāju izvērtēšanas komisija,
ievērojot 8. panta 3. un 4. punktu. Minētajā
priekšlikumā ietver informāciju, kas norādīta
D pielikumā. Pielikumu labojumu pieņemšanas procedūru
reglamentē Konvencijas 22. pants.
Saskaņā ar pieejamiem
zinātniskajiem datiem un pārskata ziņojumiem, kā arī
pienācīgi ņemot vērā Konvencijas D pielikumā
izklāstītos pārbaudes kritērijus, dikofols uzrāda
noturīgu organisko piesārņotāju pazīmes.
Dikofols nav iekļauts[4] aktīvo vielu sarakstā
1991. gada 15. jūlija Direktīvas 91/414/EK par augu
aizsardzības līdzekļu laišanu tirgū[5] I pielikumā.
Turklāt dikofols nav iekļauts[6]
Eiropas Parlamenta un Padomes 1998. gada 16. februāra
Direktīvas 98/8/EK par biocīdo produktu laišanu tirgū[7] I vai IA pielikumā.
Tādēļ šīs vielas laišana tirgū un izmantošana ES jau
ir izbeigta vai arī ir ievērojami samazināta.
2008. gadā, pamatojoties uz
Nīderlandes sagatavoto Dikofola riska profila un kopsavilkuma
ziņojumu[8],
ES saskaņā ar Protokolu ierosināja dikofolu iekļaut
noturīgu organisko piesārņotāju sarakstā. Turklāt
Noturīgo organisko piesārņotāju izvērtēšanas
komisija dikofolu izvērtēja kā iespējamo endosulfāna
alternatīvu. Pamatojoties uz šo novērtējumu, Noturīgo
organisko piesārņotāju izvērtēšanas komisija uzskata,
ka dikofols atbilst visiem Konvencijas D pielikuma kritērijiem un
tādēļ tas būtu jāuzskata par noturīgu organisko
piesārņotāju.
Nevar izslēgt, ka dikofolu joprojām
ražo, izmanto vai ievērojamā daudzumā netīši emitē
citās valstīs. Sakarā ar šīs ķīmiskās vielas
iespējamo pārnesi vidē lielos attālumos tie pasākumi,
ko veic valstu vai Savienības mērogā, nav pietiekami, lai nodrošinātu
augstu vides un sabiedrības veselības aizsardzības līmeni,
un tāpēc ir vajadzīga plašāka starptautiska mēroga
rīcība.
Gaidot nākamo Noturīgo organisko
piesārņotāju izvērtēšanas komisijas sanāksmi, kas
notiks 2013. gada oktobrī, ir lietderīgi, ka Komisija
Savienības vārdā Stokholmas konvencijas sekretariātā
iesniedz priekšlikumu iekļaut dikofolu Konvencijas A pielikumā.
Tā ir nostāja, kas Savienības vārdā būtu
jāpieņem saskaņā ar LESD 218. panta 9. punktu.
2013/0073 (NLE)
Priekšlikums
PADOMES LĒMUMS
par priekšlikuma iesniegšanu Eiropas
Savienības vārdā attiecībā uz papildu
ķīmisko vielu iekļaušanu Stokholmas Konvencijas par
noturīgajiem organiskajiem piesārņotājiem A pielikumā
EIROPAS SAVIENĪBAS PADOME,
ņemot vērā Līgumu par
Eiropas Savienības darbību un jo īpaši tā 191. panta 1. punktu
saistībā ar 218. panta 9. punktu, 
ņemot vērā Eiropas Komisijas
priekšlikumu,
tā kā:
(1)       Savienība ar Padomes 2004. gada
14. oktobra Lēmumu 2006/507/EK par to, kā Eiropas Kopienas
vārdā noslēdz Stokholmas Konvenciju par noturīgajiem
organiskajiem piesārņotājiem[9],
2004. gada 16. novembrī ratificēja Stokholmas Konvenciju
par noturīgajiem organiskajiem piesārņotājiem.
(2)       Savienība kā
Konvencijas līgumslēdzēja puse var ierosināt labot
Konvencijas pielikumus. Konvencijas A pielikumā uzskaitīti tie
noturīgie organiskie piesārņotāji, kuru izmantošana un
ražošana jāizbeidz.
(3)       Saskaņā ar
pieejamiem zinātniskajiem datiem un pārskata ziņojumiem, kā
arī pienācīgi ņemot vērā Konvencijas
D pielikumā izklāstītos pārbaudes kritērijus,
dikofols uzrāda noturīgu organisko piesārņotāju
pazīmes. 
(4)       ES ierosināja dikofolu
kā potenciālo noturīgu organisko piesārņotāju
saskaņā ar protokolu, kas pievienots 1979. gada Konvencijai par
gaisa pārrobežu piesārņojumu lielos attālumos. Turklāt
saskaņā ar Noturīgo organisko piesārņotāju
izvērtēšanas komisijas sākotnējo izvērtējumu, ko
veica, lai noteiktu endosulfāna alternatīvas, dikofols atbilst
Konvencijas D pielikumā izklāstītajiem kritērijiem.
(5)       Dikofola laišana tirgū
un izmantošana Savienībā jau ir izbeigta. Nevar izslēgt, ka šo
vielu joprojām ražo, izmanto vai ievērojamā daudzumā
netīši emitē trešās valstīs.
(6)       Sakarā ar dikofola
iespējamo pārnesi vidē lielos attālumos tie pasākumi,
ko veic valstu vai Savienības mērogā, nav pietiekami, lai
nodrošinātu augstu vides un sabiedrības veselības
aizsardzības līmeni, un tāpēc ir vajadzīga
plašāka starptautiska mēroga rīcība.
(7)       Tādēļ
Savienībai Konvencijas sekretariātā būtu jāiesniedz
priekšlikums iekļaut dikofolu Konvencijas A pielikumā,
IR PIEŅĒMUSI ŠO LĒMUMU. 
1. pants
1. Savienība iesniedz priekšlikumu
iekļaut dikofolu (CAS numurs: 115-32-2) Stokholmas Konvencijas par
noturīgajiem organiskajiem piesārņotājiem (turpmāk
“Konvencija”) A pielikumā.
2. Komisija šo priekšlikumu Savienības
vārdā dara zināmu Konvencijas sekretariātam, iekļaujot
visu nepieciešamo informāciju atbilstīgi Konvencijas
D pielikumam.
2. pants
Šis lēmums stājas spēkā
tā pieņemšanas dienā. 
Briselē,
                                                                       Padomes
vārdā —
                                                                       priekšsēdētājs
[1]               OV L 209, 31.7.2006., 1. lpp.
[2]               OV L 158, 30.4.2004., 7. lpp.
[3]               OV L 81, 19.3.2004., 35. lpp.
[4]               Komisijas 2008. gada 30. septembra
Lēmums 2008/764/EK par dikofola neiekļaušanu Padomes
Direktīvas 91/414/EEK I pielikumā un tādu augu
aizsardzības līdzekļu atļauju atsaukšanu, kuros ir
minētā viela (OV L 262, 1.10.2008., 40. lpp.).
[5]               OV L 230, 19.8.1991., 1. lpp.
[6]               Komisijas 2007. gada 4. decembra
Regula (EK) Nr. 1451/2007 par 10 gadu darba programmas otro
fāzi, kas minēta 16. panta 2. punktā Eiropas
Parlamenta un Padomes Direktīvā 98/8/EK par biocīdo produktu
laišanu tirgū (OV L 325, 11.12.2007., 3. lpp.).
[7]               OV L 123, 24.4.1998., 1. lpp.
[8]               Pieejams tīmekļa vietnē:
http://www.unece.org/fileadmin/DAM/env/lrtap/TaskForce/popsxg/2008/Dicofol_RA%20dossier_proposal%20for%20submission%20to%20UNECE%20POP%20protocol.pdf.
[9]               OV L 209, 31.7.2006., 1. lpp.